NAMIG ZA PREMIK – FEBRUAR 2022

Pogled skozi okno nam pričara lepo zimsko vzdušje. V teh mrzlih dneh je prav prijetno posedati v zavetju toplega doma. Ampak prav je, da lepe in sončne dneve izkoristimo vsaj za kakšen krajši sprehod. Tokratno vabilo - namig za premik nas popelje po ulicah Sevnice. Vabimo vas, da si tokrat ogledate dve razstavi na prostem, ki bogatita naše mesto.

Ob avtobusni postaji je že kar nekaj časa tradicionalna fotografska razstava »Sevniških 40«. Avtor razstave je Ljubo Motore, ki že vrsto let v objektiv lovi zanimive trenutke iz življenja občanov in lepote narave v Sevnici in okolici. Razstava v središču mesta ob avtobusni postaji je že tretja zapovrstjo. Tokrat so na ogled dogodki in trenutki iz leta 1981.

Vabljeni, da si ogledate fotografije, ki vas popeljejo nazaj v dobre stare čase. Pot naj vas pelje naprej na Trg Svobode, kjer vaš pogled zagotovo pritegne tudi spomenik padlim v NOB. Marmornati obelisk zaključuje kiparska kompozicija iz kamna in brona, ki ponazarja narodnoosvobodilni boj in zmago nad fašizmom. Ob vznožju obeliska je bronast doprsni kip narodnega heroja Alojza Kolmana – Maroka in dva kamnita stebra s 64 imeni padlih borcev in žrtev okupatorjevega nasilja z območja krajevne skupnosti Sevnica. Spomenik in plastike so delo kiparja Boža Pengova, doprsni kip pa je delo Vladimirja Stovička. Spomenik so odkrili 14. septembra 1958.

Na ploščadi ob spomeniku se nahaja druga galerija na prostem. Na razstavi občudujemo naravne lepote Sevnice. Fotografije so prispevali Ljubo Motore, Vinko Šeško, Jože Hvala in Bojan Dremelj. Razstava naj nam utrdi zavedanje o naravnih lepotah v naših krajih. Predvsem je pomembno, da se zavemo, da človek potrebuje naravo, narava pa ne potrebuje človeka. Tekst k razstavi je prispevala Tanja Starič Košar. Sedaj vas gotovo že zebe in prav je, da se pogrejete s toplim napitkom ali posladkate z dobrotami v kakšnem izmed lokalov v središču mesta.

Mogoče vas že naslednji mesec v rubriki Namig za premik povabimo v zavetje čudovite narave. Do takrat pa pazite nase in se beremo.

Carmen Klepej, lokalna turistična vodnica

*Vir: http://sevnica.weebly.com/obele381ja.html*